MT Il-Ġurnal Uffiċjali tal-Unjoni Ewropea L 267/1

REGOLAMENT TA’ IMPLIMENTAZZJONI TAL-KUMMISSJONI (UE) Nru 872/2012

tal-1 ta' Ottubru 2012

li jadotta l-lista ta' sustanzi aromatizzanti stipulati bir-Regolament (KE) Nru 2232/96 tal-Parlament Ewropew u tal-Kunsill, jintroduċiha fl-Anness I tar-Regolament (KE) Nru 1334/2008 tal-Parlament Ewropew u tal-Kunsill u jħassar ir-Regolament tal-Kummissjoni (KE) Nru 1565/2000 u d-Deċiżjoni tal-Kummissjoni 1999/217/KE

(Test b’relevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (KE) Nru 2232/96 tal-Parlament Ewropew u tal-Kunsill tat-28 ta' Ottubru 1996 li jistabbilixxi proċedura Komunitarja għas-sustanzi tat-taħwir użati jew maħsuba għall-użu fi jew fuq l-oġġetti ta’ l-ikel (1), u partikolarment l-Artikoli 3(2), 4(1) u 5 tiegħu,

Wara li kkunsidrat ir-Regolament (KE) Nru 1334/2008 tal-Parlament Ewropew u tal-Kunsill tas-16 ta’ Diċembru 2008 dwar aromatizzanti u ċerti ingredjenti tal-ikel bi proprjetajiet aromatizzanti għall-użu fl-ikel u fuq l-ikel u li jemenda r-Regolament tal-Kunsill (KEE) Nru 1601/91, ir-Regolamenti (KE) Nru 2232/96 u (KE) Nru 110/2008 u d-Direttiva 2000/13/KE (2) u b’mod partikolari l-Artikolu 25(1) tagħha,

Billi:

(1) Ir-Regolament (KE) Nru 2232/96 jistipula proċedura tal-Komunità għall-evalwazzjoni u l-awtorizzazzjoni tas-sustanzi aromatizzanti. L-Istati Membri avżaw lill-Kummissjoni bil-lista tas-sustanzi aromatizzanti li jistgħu jintużaw f'ikel kummerċjalizzat jew fuqu fit-territorju tagħhom.

(2) Ir-Regolament (KE) Nru 2232/96 jistipula lista ta' sustanzi aromatizzanti li huma awtorizzati bl-esklużjoni tal-oħrajn kollha. Dik il-lista għandha tiġi stabbilita abbażi ta’ reġistru li jkun fih is-sustanzi aromatizzanti notifikati mill-Istati Membri u abbażi ta' programm ta' evalwazzjoni speċifika.

(3) Is-sustanzi notifikati ddaħħlu f'reġistru stabbilit bid-Deċiżjoni tal-Kummissjoni 1999/217/KE tat-23 ta' Frar 1999 li tadotta reġistru ta' sustanzi tat-taħwir użati ġewwa jew fuq oġġetti tal-ikel imfassal f'applikazzjoni tar-Regolament (KE) Nru 2232/96 tal-Parlament Ewropew u tal-Kunsill (3).

(4) Ir-Regolament tal-Kummissjoni (KE) Nru 1565/2000 (4) stabbilixxa l-miżuri meħtieġa għall-adozzjoni ta' programm ta' evalwazzjoni fl-applikazzjoni tar-Regolament (KE) Nru 2232/96, Skont l-Artikolu 5(2) tar-Regolament (KE) Nru 2232/96, sustanzi aromatizzanti mhux inklużi fir-reġistru ġew inklużi wkoll fil-programm ta' evalwazzjoni.

(5) L-Awtorità Ewropea dwar is-Sigurtà fl-Ikel (minn hawn 'il quddiem imsemmija bħala l-Awtorità) evalwat numru ta' sustanzi aromatizzanti (5) permezz ta' approċċ gradwali li jintegra t-tagħrif dwar ir-relazzjonijiet bejn l-istruttura u l-attività, il-konsum mill-użi kurrenti, il-limitu ta’ tħassib tossikoloġiku, u d-dejta disponibbli dwar il-metaboliżmu u t-tossiċità. Dawk is-sustanzi aromatizzanti li ma jagħtux lok għal tħassib dwar is-sikurezza fil-livelli tal-inġestjoni tagħhom fid-dieta għandhom ikunu inklużi fil-lista msemmija fir-Regolament (KE) Nru 2232/96.

(6) Skont l-Artikolu 2(1) tar-Regolament (KE) Nru 1565/2000 sustanzi li jkunu fir-reġistru u kienu diġà ġew ikklassifikati mill-Kumitat Xjentifiku dwar l-Ikel (minn hawn 'il quddiem imsemmi bħala SCF) fil-Kategorija 1 (6) jew mill-Kunsill tal-Ewropa fil-Kategorija A (7) jew permezz tal-Kumitat Konġunt tal-Esperti tal-FAO/WHO dwar l-Addittivi tal-ikel (minn hawn 'il quddiem msemmi bħala JECFA), hekk li ma jippreżentaw l-ebda tħassib għas-sikurezza, kif stipulati fir-rapporti tas-46, id-49, il-51 u t-53 laqgħa (8), ma għandhomx għalfejn jiġu evalwati mill-ġdid fi ħdan il-programm ta' evalwazzjoni. Dawn is-sustanzi għandhom jiġu inklużi fil-lista msemmija fir-Regolament (KE) Nru 2232/96.

(7) Skont l-Artikolu 2(2) tar-Regolament (KE) Nru 1565/2000, sustanzi li jinstabu fir-reġistru u kklassifikati mill-JECFA, mill-2000 'il quddiem, hekk li ma jippreżentaw l-ebda tħassib għas-sikurezza abbażi tal-approċċ standard għall-istima tal-konsum, għandhom jiġu kkunsidrati mill-Awtorità. Dawk is-sustanzi, li għalihom l-Awtorità qablet mal-konklużjoni tal-JECFA, għandhom jiġu inklużi fil-lista msemmija fir-Regolament (KE) Nru 2232/96.

(8) Sustanzi aromatizzanti jistgħu jintużaw fl-ikel jew fuqu skont il-prattiki tajba tal-manifattura jew, jekk meħtieġ, skont kundizzjonijiet speċifiċi. Il-lista msemmija fir-Regolament (KE) Nru 2232/96 għandha tinkludi informazzjoni dwar in-numru speċifiku ta’ identifikazzjoni tas-sustanza (in-Nru-FL), l-isem tas-sustanza (l-isem Kimiku), in-numru tar-reġistru tas-Servizz tal-Astratti Kimiċi, in-numru JECFA, in-numru tal-Kunsill tal-Ewropa, il-purità, il-kundizzjonijiet speċifiċi tal-użu u referenza għall-korp xjentifiku li tkun wettqet jew qiegħda twettaq l-evalwazzjoni.

(9) Għall-iskop ta’ dan ir-Regolament, il-kategoriji tal-ikel kif stabbiliti fl-Anness II tar-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (9), għandhom jiġu kkonsultati. Fejn meħtieġ, deċiżjonijiet dwar l-interpretazzjoni jistgħu jiġu adottati skont l-Artikolu 13(c) tar-Regolament (KE) Nru 1334/2008 sabiex ikun hemm ċarezza dwar f'liema kategorija għandu jidħol kull ikel partikolari.

(10) Sustanzi aromatizzanti li ma jirċevux valutazzjoni favorevoli dwar is-sikurezza tagħhom ġew elenkati fil-Parti A tal-Anness III tar-Regolament (KE) Nru 1334/2008 dwar sustanzi li ma jistgħux jiġu miżjuda bħala tali mal-ikel jew tħassru mir-reġistru bid-Deċiżjonijiet tal-Kummissjoni 2005/389/KE (10), 2006/252/KE (11) u 2008/478/KE (12).

(11) Sustanzi aromatizzanti li għalihom l-informazzjoni mitluba ma tkunx ġiet ipprovduta u li, għalhekk, ma ġewx evalwati mill-Awtorità skont l-Artikolu 3(5) tar-Regolament (KE) Nru 1565/2000, ma għandhomx ikunu inklużi fil-lista msemmija fir-Regolament (KE) Nru. 2232/96.

(12) Sustanzi aromatizzanti li għalihom il-persuni responsabbli għat-tqegħid tagħhom fis-suq ikunu rtiraw l-applikazzjoni ma għandhomx jiġu inklużi fil-lista msemmija fir-Regolament (KE) Nru 2232/96.

(13) Għal għadd ta' sustanzi, l-Awtorità ma temmietx l-evalwazzjoni jew talbet dejta xjentifika addizzjonali sabiex tkun tista' titlesta l-evalwazzjoni. Skont l-għanijiet tar-Regolament (KE) Nru 2232/96 u r-Regolament (KE) Nru 1334/2008 u sabiex tittejjeb iċ-ċertezza legali, huwa xieraq li dawk is-sustanzi jiġu inklużi fil-lista msemmija fir-Regolament (KE) Nru 2232/96 sabiex dawk is-sustanzi li attwalment huma mqiegħda fis-suq, ikunu jistgħu jibqgħu jintużaw fl-ikel jew fuqu sakemm il-valutazzjoni tar-riskju u l-proċeduri ta' awtorizzazzjoni jiġu konklużi.

(14) Għall-immaniġġjar tas-sottomissjonijiet ta’ dejta xjentifika addizzjonali mitluba mill-Awtorità, għandhom jiġu stabbiliti limiti taż-żmien għall-persuni responsabbli mit-tqegħid fis-suq ta' sustanzi aromatizzanti sabiex jikkonformaw mat-talbiet tal-Awtorità kif espressi fl-opinjonijiet ippubblikati. Għalhekk, n-noti 2 u 4 ta' qiegħ il-paġna ġew assenjati għal dawk is-sustanzi li għalihom l-Awtorità talbet dejta xjentifika addizzjonali fil-lista msemmija fir-Regolament (KE) Nru 2232/96. Għandu jiġi stabbilit limitu ta' żmien biex l-Awtorità tevalwa d-dejta ppreżentata. Fejn ma jingħatax it-tagħrif meħtieġ fiż-żmien mitlub is-sustanzi aromatizzanti inkwistjoni ma jistgħux ikunu evalwati skont l-Artikolu 3(5) tar-Regolament (KE) Nru 1565/2000 u għalhekk għandhom jiġu rtirati mil-lista tal-Unjoni skont il-proċedura stabbilita fl-Artikolu 7 tar-Regolament (KE) Nru 1331/2008 tal-Parlament Ewropew u tal-Kunsill (13).

(15) Sustanzi aromatizzanti li għalihom l-Awtorità ma tkunx għadha temmet l-evalwazzjoni u ma tkun pendenti l-ebda talba għal tagħrif addizzjonali, għandhom jiġu identifikati bħala tali permezz tan-nota 1 ta' qiegħ il-paġna fil-lista msemmija fir-Regolament (KE) Nru 2232/96.

(16) Jekk is-sustanza aromatizzanti awtorizzata hija raċemat (taħlita ndaqs ta’ isomeri ottiċi), kemm il-forma R u S għandhom ikunu awtorizzati għall-użu wkoll. Jekk il-forma R biss hija awtorizzata allura l-forma S ma għandhiex tkun koperta minn dik l-awtorizzazzjoni u viċe versa.

(17) Meta l-Awtorità evalwat diversi aċidi amminiċi D u D,L sabet li mhumiex periklolużi għall-użu bħala sustanzi aromatizzanti, sakemm is-sustanzi huma f'forma mhix mibdula meta jkunu kkunsmati. Għalhekk, l-aċidi amminiċi għandhom jiġu inklużi fil-lista msemmija fir-Regolament (KE) Nru 2232/96 dwar l-użu tagħhom bħala sustanzi aromatizzanti biss.

(18) Il-lista msemmija fir-Regolament (KE) Nru 2232/96 hija maħsuba biss biex tirregola l-użu tas-sustanzi aromatizzanti li jiġu miżjuda mal-ikel sabiex jagħtu jew jimmodifikaw ir-riħa u/jew it-togħma. Ċerti sustanzi fuq il-lista jistgħu jiġu miżjuda wkoll mal-ikel għal għanijiet oħra minbarra l-aromatizzar u użi bħal dawn jibqgħu suġġetti għal regoli oħra. Għal xi sustanzi huwa meħtieġ li jiġi stabbilit livell ta' użu li jirreferi għall-użu tagħhom bħala sustanza aromatizzanti. Dawn is-sustanzi huma l-kafeina (FL 16.016), it-teobromina (FL 16.032), in-neoesperidina diidrokalkon (FL 16.061) u r-rebawdijosida A (FL 16.113). Għall-ammonju tal-klorur (FL 16.048) diġà hemm fis-seħħ dispożizzjonijiet nazzjonali. Għalhekk, sabiex ikun żgurat il-funzjonament tas-suq intern il-livelli tal-użu għandhom jiġu armonizzati.

(19) Fl-Opinjoni tagħha adottata fit-22 ta’ Mejju 2008 (14), l-Awtorità rrakkomandat li għal ganfra-d (FL 07.215), għandu jiġi stabbilit livell tal-użu massimu sabiex jiżguraw li l-esponiment għall-ganfra-d ma jaqbiżx iż-2 mg/kg f'piż tal-ġisem f'jum wieħed għal kull grupp ta’ età. Għalhekk, għandhom jiġu stipulati kundizzjonijiet speċifiċi tal-użu għall-ganfra-d.

(20) Fl-opinjoni tagħha adottata fid-19 ta’ Frar 1988 (15), l-SCF ikkonkludiet li minn perspettiva tossikoloġika ma rat l-ebda oġġezzjoni lejn l-użu kontinwu fil-livelli preżenti (sa massimu ta' 100 mg/l) ta' kinina fix-xorb morr. L-Awtorità ma tikkontestax din l-evalwazzjoni iżda tirrakkomanda li l-bażi tad-dejta tossikoloġida dwar il-kinina għandha tiġi kkunsidrata mill-ġdid (16). Filwaqt li l-evalwazzjoni mill-ġdid tal-kinina għadha pendenti, l-użu ta' tliet imluħa tal-kinina (FL 14.011, FL 14.152 u FL 14.155) għandhom ikunu ristretti għal xorb alkoħoliku kif ukoll xorb mhux alkoħoliku.

(21) L-Awtorità qieset li l-aċidu glikoċirriżiku u l-forma ammonjata tiegħu fl-opinjoni adottata fit-22 ta' Mejju 2008 (17). L-Awtorità qablet mal-evalwazzjoni mill-SCF (18), li qieset li l-konsum sa 100 mg/persuna/jum ma għandux jagħti lok għal tħassib dwar is-sikurezza. Għalhekk, għandhom jiġu ffissati kundizzjonijiet tal-użu speċifiċi għall-aċidu glikoċirriżiku (FL 16.012) u l-forma ammonjata tiegħu (FL 16.060) bħala sustanzi aromatizzanti.

(22) Ir-Regolament (KE) Nru 1334/2008 jirrevoka r-Regolament (KE) Nru 2232/96 mid-data tal-applikazzjoni tal-lista msemmija fl-Artikolu 2(2) ta’ dak ir-Regolament. Għalhekk huwa xieraq, għal raġunijiet ta' ċertezza legali, li d-data tal-applikazzjoni ta’ dik il-lista tiġi ffissata. Il-prinċipju tar-rikonoxximent reċiproku stabbilit fir-Regolament (KE) Nru 2232/96 madankollu għandu jkompli japplika għas-sustanzi aromatizzanti inklużi fl-Anness ma' dan ir-Regolament li għalih ġew assenjati n-noti minn 1 sa 4 ta' qiegħ il-paġna. Ir-Regolament (KE) Nru 2232/96 se jieqaf japplika u se jiskadi ladarba l-valutazzjoni tar-riskju u l-proċeduri għall-awtorizzazzjoni għal dawk is-sustanzi aromatizzanti jiġu konklużi.

(23) Il-programm ta’ evalwazzjoni stipulat bir-Regolament (KE) Nru 1565/2000 kien maħsub għat-twaqqif tal-lista msemmija fl-Artikolu 2(2) tar-Regolament (KE) Nru 2232/96. Mat-twaqqif ta' dik il-lista r-Regolament (KE) Nru 1565/2000 jiskadi u għandu jiġi rrevokat. Madankollu għandu jkompli japplika għal sustanzi aromatizzanti inklużi fl-Anness ma' dan ir-Regolament li għalih ġew assenjati n-noti minn 1 sa 4 ta' qiegħ il-paġna. Ir-Regolament (KE) Nru 1565/2000 se jieqaf japplika u se jiskadi ladarba l-valutazzjoni tar-riskju u l-proċeduri tal-awtorizzazzjoni għal dawk is-sustanzi aromatizzanti jiġu konklużi.

(24) Ir-reġistru tas-sustanzi aromatizzanti użati fl-ikel jew fuqu adottat permezz tad-Deċiżjoni 1999/217 skada mal-istabbiliment tal-lista msemmija fl-Artikolu 2(2) tar-Regolament (KE) Nru 2232/96 u għandu jiġi rrevokat.

(25) Ir-Regolament (KE) Nru 1334/2008 jistipula li l-lista tal-Unjoni ta' aromatizzanti u ta' materjali tas-sors għandha tiġi stabbilita billi tiġi introdotta l-lista tas-sustanzi aromatizzanti msemmija fl-Artikolu 2(2) tar-Regolament (KE) Nru 2232/96 fl-Anness I tar-Regolament (KE) Nru 1334/2008 fil-waqt tal-adozzjoni tiegħu. Il-lista tas-sustanzi aromatizzanti msemmija fl-Artikolu 2(2) tar-Regolament (KE) Nru 2232/96 għandha tiġi introdotta fl-Anness I tar-Regolament (KE) Nru 1334/2008 kif xieraq.

(26) Il-lista tal-Unjoni ta' aromatizzanti u ta' materjali tas-sors għandha tapplika mingħajr ħsara għal dispożizzjonijiet oħra stabbiliti fil-leġiżlazzjoni speċifika għas-settur.

(27) L-użu ta' aromatizzanti u ta' materjali tas-sors f'formulae tat-trabi, f'formulae ta' prosegwiment, f'ikel ipproċessat ibbażat fuq iċ-ċereali u f'ikel għat-trabi u ikel tad-dieta għal skopijiet mediċi speċjali maħsub għat-trabi u għat-tfal żgħar kif msemmi fid-Direttiva 2009/39/KE tal-Parlament Ewropew u tal-Kunsill tas-6 ta’ Mejju 2009 dwar l-oġġetti tal-ikel għal użu ta’ nutriment partikolari (19) se jiġi armonizzat fil-ġejjieni fil-qafas ta' regoli speċifiċi li għandhom jiġu adottati dwar il-kompożizzjoni tal-ikel maħsub għat-trabi u għat-tfal żgħar. Sadanittant, l-Istati Membri għandhom ikunu jistgħu japplikaw dispożizzjonijiet nazzjonali dwar din il-kwistjoni aktar stretti minn dawk stipulati fil-lista ta' sustanzi aromatizzanti msemmija fl-Artikolu 2(2) tar-Regolament (KE) Nru 2232/96.

(28) Skont ir-Regolament (KE) Nru 1334/2008 sustanzi aromatizzanti mhux inklużi fil-lista tal-Unjoni jistgħu jitqiegħdu fis-suq bħala tali u jintużaw fl-ikel jew fuq l-ikel sa 18-il xahar wara d-data ta’ applikazzjoni tal-lista tal-Unjoni. Billi s-sustanzi aromatizzanti huma diġà fis-suq fl-Istati Membri, għandu jkun hemm dispożizzjonijiet biex jiġi żgurat li t-tranżizzjoni għal proċedura ta’ awtorizzazzjoni tal-Unjoni ssir bla tfixkil. Għal dan il-għan ġew stabbiliti perjodi tranżitorji għal ikel li fih dawk is-sustanzi aromatizzanti fir-Regolament tal-Kummissjoni (UE) Nru 873/2012 (20)

(29) Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,

ADOTTAT DAN IR-REGOLAMENT:

Artikolu 1

Definizzjonijiet

Għall-finijiet ta’ dan ir-Regolament, għandhom japplikaw id-definizzjonijiet li ġejjin:

(a) "Lista tal-Unjoni" tfisser il-lista tal-aromatizzanti u tal-materjali tas-sors stabbilita fl-Anness I tar-Regolament (KE) Nru 1334/2008.

(b) "sustanzi aromatizzanti evalwati" tfisser sustanzi li l-evalwazzjoni u l-approvazzjoni tagħhom tlestiet fil-livell tal-Unjoni. Dawk is-sustanzi mhumiex assenjati noti ta' qiegħ il-paġna fil-Parti A tal-lista tal-Unjoni tal-aromatizzanti u tal-materjali tas-sors.

(c) "sustanzi aromatizzanti taħt evalwazzjoni" tfisser sustanzi li għalihom il-valutazzjoni tar-riskju fil-livell tal-Unjoni ma tkunx tlestiet fiż-żmien tad-dħul fis-seħħ ta' dan ir-Regolament. Dawk is-sustanzi huma assenjati n-noti ta' qiegħ il-paġna minn 1 sa 4 fil-Parti A tal-lista tal-Unjoni tal-aromatizzanti u tal-materjali tas-sors.

Artikolu 2

L-adozzjoni tal-lista ta' sustanzi aromatizzanti msemmija fir-Regolament (KE) Nru 2232/96

Il-lista ta' sustanzi aromatizzanti msemmija fl-Artikolu 2(2) tar-Regolament (KE) Nru 2232/96 hija hawnhekk adottata kif stipulat fil-Parti A tal-Anness ta' dan ir-Regolament.

Artikolu 3

L-introduzzjoni tal-lista ta' sustanzi aromatizzanti fir-Regolament (KE) Nru 1334/2008

It-test fl-Anness ta' dan ir-Regolament huwa introdott fl-Anness I tar-Regolament (KE) Nru 1334/2008.

Artikolu 4

Sustanzi aromatizzanti taħt evalwazzjoni

Is-sustanzi aromatizzanti taħt evalwazzjoni jistgħu jitqiegħdu fis-suq u jintużaw fl-ikel jew fuqu fl-istennija tal-inklużjoni tagħhom bħala sustanzi aromatizzanti evalwati fil-Parti A tal-lista tal-Unjoni jew tat-tneħħija tagħhom minn dik il-lista.

Artikolu 5

Aġġornament tal-lista

Fejn meħtieġ, il-Parti A tal-lista tal-Unjoni għandha tiġi aġġornata skont il-proċedura msemmija fl-Artikolu 7 tar-Regolament (KE) Nru 1331/2008 mid-data tad-dħul fis-seħħ ta' dan ir-Regolament.

Artikolu 6

Ir-revoka tar-Regolament (KE) Nru 2232/96

1. Għall-finijiet tal-Artikolu 24(2) tar-Regolament (KE) Nru 1334/2008, dwar ir-revoka tar-Regolament (KE) Nru 2232/96, id-data tal-applikazzjoni tal-lista ta' sustanzi aromatizzanti msemmija fl-Artikolu 2(2) tar-Regolament (KE) Nru 2232/96 għandha tkun it-22 ta’ April 2013.

2. Madankollu, l-Artikoli 1 u 2, l-Artikolu 3(1) u (2), u l-Artikolu 4(1) u (2) tar-Regolament (KE) Nru 2232/96 u l-Anness tiegħu għandhom ikomplu japplikaw għas-sustanzi aromatizzanti taħt evalwazzjoni fl-istennija tal-inklużjoni tagħhom bħala sustanzi evalwati fil-Parti A tal-lista tal-Unjoni jew tat-tneħħija tagħhom minn dik il-lista. Ir-referenzi magħmula f'dawk l-Artikoli għar-Reġistru tas-sustanzi aromatizzanti għandhom jinftiehmu bħala referenzi għal Parti A tal-lista tal-Unjoni.

Artikolu 7

Ir-revoka tar-Regolament (KE) Nru 1565/2000

Ir-Regolament (KE) Nru 1565/2000 huwa b'dan imħassar b'effett mit-22 ta’ April 2013. Madanakollu, dan għandu jkompli japplika għas-sustanzi aromatizzanti taħt evalwazzjoni.

Artikolu 8

Revoka tad-Deċiżjoni 1999/217/KE

Id-Deċiżjoni 1999/217/KE għandha tiġi rrevokata b’effett mit-22 ta’ April 2013.

Artikolu 9

Dispożizzjonijiet għall-ikel tat-trabi u tat-tfal żgħar

L-Istati Membri jistgħu japplikaw dispożizzjonijiet nazzjonali li huma iktar restrittivi mill-Parti A tal-lista tal-Unjoni rigward l-użu ta' sustanzi aromatizzanti f’formulae tat-trabi, għal formulae tal-prosegwiment, għal ikel proċessat ibbażat fuq iċ-ċereali u għal ikel għat-trabi u għal ikel tad-dieta għal skopijiet mediċi speċjali maħsub għat-trabi u għat-tfal żgħar kif imsemmi fid-Direttiva 2009/39/KE. Dawk il-miżuri nazzjonali għandhom ikunu essenzjali biex jiżguraw li l-konsumaturi huma mħarsa kif xieraq u għandhom ikunu proporzjonati sabiex jintlaħaq dak l-għan.

Artikolu 10

Dħul fis-seħħ

Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.

Għandu japplika mit-22 ta’ April 2013.

Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, l-1 ta’ Ottubru 2012. Għall-Kummissjoni Il-President José Manuel BARROSO

(1) ĠU L 299, 23.11.1996, p. 1.

(2) ĠU L 354, 31.12.2008, p. 34.

(3) ĠU L 84, 27.3.1999, p. 1.

(4) ĠU L 180, 19.7.2000, p. 8.

(5) http://www.efsa.europa.eu/

(6) L-Anness 6 mal-minuti tat-98 laqgħa tal-Kumitat Xjentifiku dwar l-Ikel, il-21 u t-22 ta’ Settembru 1995.

(7) Sustanzi aromatizzanti u sorsi naturali ta' aromatizzanti, il-Volum I, Chemically-defined flavouring substances, ir-Raba' Edizzjoni. Il-Kunsill tal-Ewropa, Partial agreement in the social and public health field,, Strasburgu, 1992, inklużi l-modifiki, li mhumiex legati, sussegwenti tiegħu sas-sena 1999.

(8) Evalwazzjoni ta' ċerti addittivi tal-ikel u kontaminanti. Is-46 Rapport tal-Kumitat Konġunt tal-Esperti tal-FAO/WHO dwar l-Addittivi tal-Ikel, is-Serje tar-Rapport Tekniku tal-WHO Nru 868, 1997.

Id-49 Rapport tal-Kumitat Konġunt tal-Esperti tal-FAO/WHO dwar l-Addittivi tal-Ikel, is-Serje tar-Rapport Tekniku tal-WHO Nru 884, 1999.

Il-51 Rapport tal-Kumitat Konġunt tal-Esperti tal-FAO/WHO dwar l-Addittivi tal-Ikel, is-Serje tar-Rapport Tekniku tal-WHO Nru 891, 2000.

It-53 Rapport tal-Kumitat Konġunt tal-Esperti tal-FAO/WHO dwar l-Addittivi tal-Ikel, is-Serje tar-Rapport Tekniku tal-WHO Nru 896, 2000.

(9) ĠU L 354, 31.12.2008, p. 16.

(10) ĠU L 128, 21.5.2005, p. 73.

(11) ĠU L 91, 29.3.2006, p. 48.

(12) ĠU L 163, 24.6.2008, p. 42.

(13) ĠU L 354, 31.12.2008, p. 1.

(14) L-Opinjoni Xjentifika tal-Bord dwar l-Addittivi tal-Ikel, Aromatizzanti, Għajnuniet tal-Iproċessar u Materjali li jiġu f’kuntatt mal-Ikel (AFC) fuq talba mill-Kummissjoni dwar il-Ganfra f'aromatizzanti u ingredjenti oħra tal-ikel bi proprjetajiet aromatizzanti. The EFSA Journal 729, 1-15.

(15) Rapport tal-Kumitat Xjentifiku tal-Ikel dwar il-Kinina. (L-Opinjoni mogħtija fid-19 ta' Frar 1988). F'Food - Science and techniques. Reports of the Scientific Committee for Food (Twenty-first series). Internal Market and Industrial Affairs Directorate-General.

(16) L-Opinjoni Xjentifika tal-Bord dwar l-Addittivi tal-Ikel, l-Aromatizzanti, l-Għajnuniet tal-Ipproċessar u l-Materjali li jiġu f’Kuntatt mal-Ikel fuq talba mill-Kummissjoni dwar l-Evalwazzjoni tal-Grupp ta' Aromatizzanti 35, (FGE.35) Tliet imluħa tal-kinina mil-lista ta' Prijorità mill-grupp kimiku 30. The EFSA Journal (2008) 739, 1-18.

(17) Opinjoni Xjentifika tal-Bord dwar l-Addittivi tal-Ikel, l-Aromatizzanti, l-Għajnuniet tal-Iproċessar u l-Materjali li jiġu f’Kuntatt mal-Ikel (AFC) fuq talba mill-Kummissjoni dwar l-Evalwazzjoni tal-Grupp ta' Aromatizzanti 36, (FGE.36) Żewġ triterpene glycosides mil-lista ta' Prijorità. The EFSA Journal (2008) 740, 1-19.

(18) Opinjoni tal-Kumitat Xjentifiku dwar l-Ikel dwar l-aċidu gliċirriżiniku u l-melħ tal-ammonju tiegħu (espressa fl-4 ta’ April 2003). Kumitat Xjentifiku għall-Ikel. SCF/CS/ADD/EDUL/225 Finali. l-10 ta' April, 2003. Il-Kummissjoni Ewropea, id-Direttorat Ġenerali tas-Saħħa u l-Protezzjoni tal-Konsumatur.

(19) ĠU L 124, 20.5.2009, p. 21.

(20) Ara paġna 162 ta' dan il-Ġurnal Uffiċjali.